ยอดขอรับส่งเสริมการลงทุนจากต่างชาติ 11 เดือน ลดลง 34.3%
โพสต์ทูเดย์ &#8211; ยอดขอรับส่งเสริมการลงทุนจากต่างชาติ 11 เดือน ลดลง 34.3% มูลค่า 1.9 แสนล้านบาท ลดลงจากช่วงเดียวกันของปีก่อน 1 แสนล้านบาท
16 ธ.ค. 2552

โพสต์ทูเดย์ – ยอดขอรับส่งเสริมการลงทุนจากต่างชาติ 11 เดือน ลดลง 34.3% มูลค่า 1.9 แสนล้านบาท ลดลงจากช่วงเดียวกันของปีก่อน 1 แสนล้านบาท
   รายงานข่าวจากสำนักงานส่งเสริมการลงทุน (บีโอไอ) แจ้งว่า ยอดขอรับส่งเสริมการลงทุนโดยตรงจากต่างชาติ (เอฟดีไอ) ในช่วง 11 เดือน (ม.ค.-พ.ย.2552) มีจำนวนโครงการ 569 โครงการมูลค่า 1.9 แสนล้านบาท ลดลงในแง่ปริมาณ 24.3% และแง่เงินลงทุน 34.3% จากช่วงเดียวกันของปีก่อน ที่มียอดการลงทุนจำนวน 787 โครงการ มูลค่า 2.9 แสนลานบาท โดยมูลค่าเงินลงทุนลดลงเกือบ 1 แสนล้านบาท    ทั้งนี้ จำนวนเงินลงทุนของโครงการเอฟดีไอที่ยื่นขอส่งเสริมส่วนใหญ่จะเป็นการลงทุนขนาดเล็กไม่เกิน 100 ล้านบาท มีสัดส่วน 68.8% โครงการขนาด 100-999 ล้านบาท มีสัดส่วน 25.7% และโครงการขนาดเงินลงทุนตั้งแต่ 1,000 ล้านบาทขึ้นไป มีสัดส่วนเพียง 5.5% ของโครงการต่างชาติที่ยื่นขอส่งเสริม โดยสาขาอุตสาหกรรมที่นักลงทุนต่างชาติยื่นขอส่งเสริมและมีปริมาณเงินลงทุนสูงสุด คือ กิจการในสาขาบริการและสาธารณูปโภค ซึ่งจะก่อให้เกิดการจ้างงานภายในประเทศแยกเป็นแรงงานไทย 8.99 หมื่นคน และต่างชาติ 2,704 คน โดยส่วนใหญ่เป็นการลงทุนในโครงการใหม่คิดเป็นสัดส่วน 46.6% และเป็นการขยายโครงการ 53.4%
   สำหรับนักลงทุนญี่ปุ่นเป็นนักลงทุนรายใหญ่ที่เข้ามาลงทุนในไทยมากสุด โดยมีโครงการที่ยื่นขอ 221 โครงการ มูลค่าเงินลงทุน 5.46 หมื่นล้านบาท จำนวนโครงการลดลง 28% ปริมาณเงินลงทุนลดลง 44% จากช่วงเดียวกันของปีก่อน ขณะที่ประเภทกิจการที่นักลงทุนญี่ปุ่นยื่นขอส่งเสริมมากที่สุดอยู่ในสาขาผลิตภัณฑ์โลหะ เครื่องจักร และอุปกรณ์ขนส่ง รองลงมาอยู่ในสาขากิจการบริการ และสาธารณูปโภค    ด้าน การลงทุนจากจีน มีโครงการที่ยื่นขอส่งเสริม 19 โครงการ มูลค่าเงินลงทุน 3.8 หมื่นล้านบาท จำนวนโครงการลดลง 1 โครงการ ปริมาณเงินลงทุนเพิ่มขึ้นกว่า 3 หมื่นล้านบาท จากปี 2551  โดยมีโครงการขนาดใหญ่ยื่นขอส่งเสริมในกิจการผลิตพลังงานไฟฟ้า เงินลงทุน 2.63 หมื่นล้านบาท กิจการผลิตเคมีภัณฑ์พื้นฐาน เงินลงทุน 5,547.9 ล้านบาท และโครงการร่วมทุนระหว่างไทย-จีน ยื่นขอส่งเสริมในกิจการผลิตถ่านหิน เงินลงทุน 3,191.7 ล้านบาท
   ส่วนการลงทุนจากยุโรป มีโครงการยื่นขอส่งเสริม 125 โครงการ มูลค่าเงินลงทุนรวม 1.9 หมื่นล้านบาท จำนวนโครงการลดลง 27 โครงการ มูลค่าการลงทุนลดลง 70% แหล่งเงินทุนส่วนใหญ่มาจากเนเธอร์แลนด์ สวิสเซอร์แลนด์และอิตาลี มีโครงการขนาดใหญ่ยื่นขอฯในกิจการผลิตเครื่องยนต์ประหยัดพลังงาน และผลิตอาหารสัตว์
   การลงทุนจากกลุ่มประเทศอาเซียน มีโครงการที่ยื่นขอส่งเสริม 87 โครงการ ลดลง 29 โครงการ มูลค่าเงินลงทุนรวม 2.25 หมื่นล้านบาท ลดลง 50.9% จากปีก่อนหน้าในช่วงเวลาเดียวกัน ซึ่งแหล่งเงินทุนยังคงมาจากประเทศสิงคโปร์ และมาเลเซียเป็นหลัก กิจการที่นักลงทุนอาเซียนสนใจยื่นขอส่งเสริมมากที่สุดคือกิจการบริการและสาธารณูปโภค
   สำหรับการลงทุนจากสหรัฐอเมริกา มีโครงการยื่นขอส่งเสริม 36 โครงการ สูงกว่าปีก่อนหน้าในช่วงเวลาเดียวกัน 3 โครงการ มูลค่าเงินลงทุน 2.58 หมื่นล้านบาท เพิ่มขึ้นกว่า 2 เท่าตัว มีโครงการขนาดใหญ่ยื่นขอส่งเสริมฯในกิจการประกอบรถยนต์แบบใหม่ เงินลงทุน 2.01 หมื่นล้านบาท และมีโครงการขยายการลงทุนเพื่อผลิตชิ้นส่วนอิเล็กทรอนิกส์ เงินลงทุน 1,978.2 ล้านบาท